Gyakran ismételt kérdések
– Ügyfélközpontú tájékoztató gazdálkodók részére –
📂 Mi az a megbízási szerződés, és miért van rá szükség?
A megbízási szerződés útján történő hasznosítás olyan ideiglenes, rövid távú forma, amellyel a Magyar Állam biztosítja, hogy a földek ne maradjanak műveletlenül (parlagon) addig, amíg a hosszú távú hasznosításba vonás akadályoztatott. Ön, mint Megbízott vállalja a föld megművelését a szerződésben foglaltak elfogadása útján, amennyiben az eljárás során Ön válik jogosulttá a föld megművelésére.
📂 Hol érhetők el a szerződésminták?
A szerződésminták a felhívás hivatalos mellékleteiben találhatók meg, továbbá elérhetők online a minisztérium honlapján. Külön minták (úgynevezett „A” és „B” változatok) készültek aszerint, hogy Ön a terület korábbi használója („volt földhasználó”) vagy egy teljesen új partner illetve, hogy magánszemélyként, cégként, vagy önkormányzatként szerződik-e. 
A felhívásban említett kötelezettségek pontos szövegét, a megbízott feladatait, a felelősségi köröket, valamint a szerződés megszűnésének részletes eseteit az érdeklődők a ⁠foldalap.am.gov.hu/dokumentumtar oldalon, a MEGBÍZÁSI SZERZŐDÉSEK menüpont alatt letölthető szerződésmintákban tanulmányozhatják. A minták elérhetőek a Tájékoztatók, Megbízási szerződések menüpont alatt is.
📂 Mennyi ideig használhatom a földet ezzel a szerződéssel?
A szerződés határozott időre szól, alapesetben a termés betakarításáig, de legfeljebb egy gazdasági évre terjedő időszakra. A gazdasági év 2027. október 15. napjáig tart.  Azonban ha a földet már 3 egymást követő évben is csak megbízásba adás útján lehetett hasznosítani, a törvény lehetővé teszi, hogy a szerződés 3 éves időtartamra kerüljön megkötésre. Ez egy jogszabályi lehetőség, nem pedig kötelezettség.
📂 Kapok valamilyen fizetséget az államtól, amiért elvégzem a föld megművelését? Kell-e fizetnem a föld használatáért, és ha igen, mennyit?
Bár a dokumentumot „megbízási szerződésnek” nevezzük, ezt a munkát Ön ingyenesen végzi, az államtól semmilyen pénzbeli térítést vagy költségmegtérítést nem kap. A föld használata azonban díjköteles. A fizetendő minimum összeg 2500 Ft aranykoronánként egy évre (2500 Ft/AK/év). A díjról a minisztérium számlát küld, amelyet minden év november 30-ig kell átutalással kiegyenlíteni. A hasznosítási eljárás részeként a törvényi minimumnál magasabb összegű díjmegajánlás is tehető a gazdálkodók részéről, amely az elbírálás során közvetlen versenyelőnyt jelent. Ajánlatot a kiírás szerinti nyilatkozat megtételével lehet benyújtani. Önnek kell tehát megfizetnie a használati díjat az állam felé, és Önnek kell állnia a művelés minden egyéb költségét is.


📂 Mi történik, ha elmaradok a használati díj megfizetésével?
A fizetési határidő elmulasztása esetén a tartozás adók módjára behajtandó köztartozásként kezelhető, az Önkormányzat közreműködésével behajthatóvá válik. Amíg a tartozás fennáll, további szerződés Önnel nem köthető.
📂  Igényelhetek-e területalapú támogatást ezekre a földekre?
Igen, a megbízási szerződés aláírásával Ön válik a terület jogszerű földhasználójává. A szerződésben Ön kifejezetten vállalja, hogy a jogszabályi határidőn belül benyújtja az egységes területalapú támogatási kérelmet. A támogatás igénylésének feltétele, hogy a közhiteles földhasználati nyilvántartásba bejegyeztesse a földhasználati jogát.
📂  Átadhatom-e a föld használatát más gazdának, vagy megbízhatok-e mást a munkával?
Arra van lehetősége, hogy a termelési munkákhoz idegen gépi szolgáltatást (pl. bércséplés, bérszántás) vegyen igénybe, a föld használatát másnak nem engedheti át, és a Minisztérium felé Ön felel a föld állapotáért. 
📂  Mit nem szabad tennem a földterületen?
A megbízási szerződés ideje alatt tilos:
· Megváltoztatni a föld művelési ágát (pl. legelőt beszántani); 
· Évelő kultúrát (pl. gyümölcsöst, szőlőt) telepíteni;
· Bármilyen épületet vagy felépítményt építeni a területre.
📂  Jelenlegi használója vagyok a földrészlet(ek)nek, szükséges a jelenlegi felhívás kapcsán nyilatkozatot beküldenem? Kinek szükséges nyilatkozatot tenni?
Azon volt földhasználók esetében, akik az érintett földrészletre 2026. október 15. napjáig érvényes és hatályos megbízási szerződéssel rendelkeznek, az újabb szerződéskötési (így a megbízási jogviszony fenntartására irányuló) szándékukat a jelen felhívásban foglaltak szerinti új nyilatkozat megküldésével szükséges jelezniük.
📂  Milyen szempontok alapján döntik el, hogy ki kapja meg a földet?
A Tárca a döntés során vizsgálja a megajánlott bérleti díj mértékét, azonban nem kizárólag a megajánlott díj összegét veszi figyelembe. Az alacsony bérleti díj a preferált státusz megléte esetén sem feltétlen elegendő kiválasztási indok, míg a kiemelkedő díjmegajánlás sem írja felül kizárólagosan a törvényi célokat szolgáló helyi gazdálkodói prioritásokat.
Ellenőrzésre kerül, hogy 
· a formanyomtatvány teljesen és hibátlanul van-e kitöltve,
· Ön megfelel-e a törvényi előírásoknak (pl. földművesnek minősül-e),
· biztosított-e a föld szakszerű és rendeltetésszerű mezőgazdasági művelése,
· milyen, a felhívásban és a formanyomtatványon megjelölt egyéb preferenciákkal rendelkezik.
A Tárca kiemelten törekszik a helyi gazdatársadalom egyensúlyának megőrzésére, a megbízott kiválasztási folyamatában a megajánlott bérleti díj összege és a jelentkező objektív jogszabályi státusza együttesen képezi a döntés alapját. A jelentkezések elbírálása során a Tárca komplex, a helyi viszonyokat és a spekuláció kiszűrését célzó vizsgálati módszertant alkalmaz, egyedi és globális szempontokat is mérlegel a kormányzati birtokpolitikai irányelvek érvénye juttatása érdekében.
📂  Mire kell figyelnem a dokumentumok beküldésekor?
A legfontosabb a hiánytalanság és a határidő. Győződjön meg róla, hogy minden kérdésre válaszolt, és határidőben – 2026. szeptember 6. napja – gondoskodjon a dokumentum megküldéséről postai úton az Agrár- és Élelmiszergazdaságért Felelős Minisztérium, 1860 Budapest, Pf.1. levelezési címére („Nemzeti Földalap” feltüntetésével a borítékon) vagy elektronikus úton a foldalap@aem.gov.hu e-mail címre történő megküldéssel.
📂  Ha egy földterület szerepel a listán, és én beadom rá a jelentkezésemet a megfelelő áron, akkor biztosan megkapom?
Nem, a lista közzététele és a jelentkezés beadása még nem jelent automatikus garanciát a szerződéskötésre. A Tárca minden egyes jelentkezést egyedi mérlegelés alapján bírál el. A minisztériumnak nincs szerződéskötési kötelezettsége. Az állami vagyonnal való felelős és észszerű gazdálkodás, valamint a rögzített objektív szempontrendszer alapján a kiíró jogosult alacsonyabb összegű, de birtokpolitikailag megalapozottabb ajánlatot elfogadni, vagy az eljárást adott földrészlet tekintetében eredménytelennek nyilvánítani. A Tárca kifejezetten fenntartja magának a jogot arra, hogy a listán szereplő bármely földrészletet az eljárásból indokolás nélkül kivonja, más típusú hasznosítási formába vonja be, vagy az adott évben egyáltalán ne hasznosítsa.
📂  Meggondolhatja-e magát a minisztérium a föld hasznosításával kapcsolatban a jelentkezési folyamat közben?
Igen, a minisztérium kifejezetten fenntartja a jogot arra, hogy a listán szereplő földeket bármikor kivegye ebből az eljárásból. Előfordulhat, hogy a földet végül mégis más módon hasznosítják (például hosszú távú haszonbérletre írják ki, eladják, vagy vagyonkezelésbe adják).
📂  Ha a minisztérium mégsem köt velem szerződést, kérhetem a papírmunka vagy a készülődés költségeinek megtérítését?
Nem. A jelentkezés benyújtásával Ön elfogadja, hogy a folyamat teljesen önkéntes, és saját kockázatra történik. Amennyiben a szerződéskötés elmarad, vagy a földet visszavonják a listáról, a minisztériumtól semmilyen kártérítést vagy költségmegtérítést nem lehet követelni.
📂  Tehetek-e a törvényi minimumnál (2500 Ft/AK/év) magasabb díjra ajánlatot? Érhet-e ez előnyt?
Igen, határozottan. Önnek lehetősége van arra, hogy a 2500 Ft/AK/év alapdíj feletti összeget ajánljon meg. Ha magasabb díjat ajánl, azzal piaci és pénzügyi alapú versenyelőnybe kerül a többi jelentkezővel szemben, és a döntéshozó ezt kiemelten pozitívan értékeli az elbírálás során.

📂  Van-e felső határa a megajánlható díjnak? Bármilyen magas összeget beírhatok?
Bár felső korlát nincs, az ajánlatának a valós piaci árakat és a gazdasági ésszerűséget kell tükröznie. A minisztérium a komolytalan vagy spekulatív ajánlatot ki fogja szűrni, és az érintettet ki is zárhatja az eljárásból. 
📂  Miben különbözik ez a megbízási szerződés egy normál, hosszú távú haszonbérlettől?
Ez egy ideiglenes, rövid távú megoldás, amelynek van egyfajta strukturális bizonytalansága nem jelent biztos, évtizedes földhasználatot; ezt a jogviszonyt a minisztériumnak évente (vagy maximum 3 évente) újra felül kell vizsgálnia, és új döntést kell hoznia róla. 
📂  Mi történik, ha elveri a jég a termést, vagy elviszi az aszály? Kérhetem a használati díj csökkentését?
Nem, erre nincs jogszabályi lehetőség. A törvények szerint a bérleti díj csökkentése vagy elengedése elemi károk esetén kizárólag a haszonbérleti szerződésekre érvényesíthető. Mivel Ön megbízási szerződést köt, a természeti és gazdasági kockázatot teljes egészében Ön viseli. Rossz év vagy terméskiesés esetén is a teljes megajánlott használati díjat ki kell fizetnie a megadott határidőig.
📂  Új jelentkező vagyok, még sosem műveltem ezt a területet. Mire kell különösen figyelnem az ajánlattétel előtt?
Önnek szükséges megismernie a jelentkezés előtt a föld valós állapotát az ideiglenes hasznosításra tekintettel.
📂  Korábban mindig fixen 2500 Ft/AK/év áron kaptuk meg a megbízási szerződéses földeket. Most is így lesz?
Nem, ez a gyakorlat alapjaiban változott meg. Fontos tudni, hogy a korábbi évek eljárásával szemben a Minisztérium piaci fordulatot vezet be. A cél az, hogy a használati díjak elmozduljanak a valós piaci árak irányába. A magasabb díjmegajánlás mostantól közvetlen versenyelőnyt és pozitív megítélést jelenthet az elbírálásnál. A benyújtandó nyilatkozatban lehet a törvényi minimumösszeget (2500,- Ft/AK/év) meghaladó használati díjra vonatkozóan ajánlatot tenni. 
📂  Csatolnom kell a gazdálkodásomat alátámasztó dokumentumokat? 
A preferenciák, státuszok és szakmai jellemzők fennállásáról a felhívás 2. mellékletét képező formanyomtatványon (Nyilatkozat) kötelezően és büntetőjogi felelőssége tudatában kell nyilatkoznia az ajánlattevőnek. A valótlan adatszolgáltatás automatikus kizárást von maga után. A szerződéskötést követően a Megbízó jogosult a hasznosítási kötelezettség ellenőrzésére, amely magában foglalja a helyszíni ellenőrzés lefolytatását, illetve a Megbízott birtokában lévő dokumentumok, nyilvántartások vizsgálatát egyaránt. 


📂  Osztatlan közös tulajdonban van az ingatlan, amit bérelnék, a Tárca képviselője bemutatja nekem az állami területrész határait?
Nem, a Tárca a terület helyszíni kitűzésében vagy a belső határok kijelölésében nem működik közre.
Amennyiben a megbízási szerződés tárgyát képező földrészlet osztatlan közös tulajdonban áll, a terület használatára a Polgári Törvénykönyvről szóló 2013. évi V. törvény közös tulajdonra, valamint a mező– és erdőgazdasági földek forgalmáról szóló 2013. évi CXXII. törvénnyel összefüggő egyes rendelkezésekről és átmeneti szabályokról szóló 2013. évi CCXII. törvény (a továbbiakban: Fétv.) közös tulajdonban álló földek használatának szabályaira irányadó rendelkezései alkalmazandók. 
Ennek értelmében a tulajdonostársak maguk kötelesek a közös tulajdonban álló földön belül az egyes tulajdoni hányadoknak megfelelő területek elhelyezkedését – azaz a használati rendet – meghatározni.
A használati rendet egy használati megosztásról szóló megállapodásban kell rögzíteni, amely kizárólag a használati rendet ábrázoló térképi kimutatással együtt érvényes. Mivel a szerződés megkötésével a használat joga a Megbízottra száll át, a földhasználat hatósági bejelentéséhez elengedhetetlen használati megállapodás elkészítése. A tulajdonostársakkal való elfogadtatása teljes egészében a Megbízott (a gazdálkodó) feladata és kötelezettsége. 
📂  A benyújtandó formanyomtatványon nyilatkoznom kell az általam jelenleg használt terület nagyságáról. Ebbe a nem állami termőföldeket is szükséges beszámítanom?
Igen, a nem állami termőföldeket is szükséges beszámítani.
A Földforgalmi törvény birtokmaximumra vonatkozó szabályai szerint a birtokában lévő földterületbe minden olyan – tulajdonjogtól független – földterület beleszámít, amelynek a használatára érvényes jogcímmel (például tulajdonjog, haszonbérlet, feles bérlet, szívességi földhasználat) rendelkezik. A jogszabály nem tesz különbséget állami és nem állami tulajdonú területek között a használat ténye alapján, így a magántulajdonú vagy egyéb nem állami termőföldek méretét is kötelező feltüntetni a nyilatkozaton a teljes használt terület megállapításához. A jelenleg még hatályos megbízással az államtól bérelt területek beszámítása is szükséges.
📂 Mit szükséges feltüntetni a nyilatkozatban az „Őstermelői igazolvány száma” rovatban?
A fizikai őstermelői igazolvány 2021. január 1-jétől megszűnt, így az ezt követően nyilvántartásba vett mezőgazdasági őstermelők nem rendelkeznek hagyományos igazolványszámmal. A rovat kitöltése során az alábbiak szerint kell eljárni:
•	Amennyiben Ön rendelkezik 2021 előtti, korábban kiállított igazolvánnyal:    
A nyilatkozatban a kártyán szereplő, korábbi őstermelői igazolvány számát szükséges megadnia.
•	Amennyiben Ön nem rendelkezik fizikai igazolvánnyal (2021 utáni regisztráció): 
A nyilatkozat „Őstermelői igazolvány száma” megnevezésű rovatának kitöltése elhagyható.

📂 A Nyilatkozatban melyik időszak állatlétszám adatait kell feltüntetnem?
A 2025. január 1. és 2025. december 31. közötti, azaz az utolsó lezárt teljes üzleti és naptári év éves átlagos állatlétszám adatával kell kitölteni. Ennek oka, hogy az állattartó státusz igazolására hivatott hatósági bizonyítványt a Kormányhivatal Élelmiszerlánc-biztonsági és Állategészségügyi Főosztálya a Tenyészet Információs Rendszer (TIR) alapján lezárt naptári évekre vonatkozóan tudja hitelesen igazolni. Az egységes és objektív elbírálhatóság érdekében az állattartó ajánlattevőnek a 2025-ös lezárt év adatait szükséges megadnia.
📂 Az értékelési szempontként meghatározott állatsűrűség kiszámításakor pontosan mely művelési ágú területeket kell figyelembe venni, és beleszámítanak-e az egyéb (pl. fásított vagy ültetvény) területek?
Az állatsűrűség (állategység/összes hektár) kiszámítása során a területoldalon az ajánlattevő által jogszerűen használt (hiteles földhasználati lappal igazolható) tényleges takarmánytermelésre és legeltetésre alkalmas és az állatállomány eltartását szolgáló művelési ágban nyilvántartott  szántó, rét és legelő (gyep) területeket szükséges figyelembe venni. A pontos állatsűrűség-értéket a jelentkezőnek kell kiszámítania a fent megjelölt művelési ágú területei összesített hektárszámának alapulvételével. Az állatsűrűség (hivatalos nevén állateltartó képesség vagy állatsűrűségi mutató) mértékegysége a mezőgazdaságban és a jogszabályokban mindig Állategység / hektár (ÁE/ha).
📂 Hogyan kell pontosan kiszámítani az állatsűrűség mutatóját a nyilatkozatban?
Az állatsűrűség kiszámításához a Kormányhivatal által leigazolt összes állategység (ÁE) értékét kell elosztani a használatban lévő, releváns művelési ágú (szántó, rét, legelő) területek hektárban kifejezett összegével. (Képlet: Állategység / Hektár).
📂 Miről szól röviden a „Vizet a tájba!” program? Kik vesznek részt a programban? 
A program a klímaváltozás és az aszályok elleni védekezés érdekében indult el, célja pedig a radikális szemléletváltás a vízgazdálkodásban. A jövőben a hirtelen lezúduló többletvizeket (belvizeket, árhullámokat) nem elvezetni szeretnék az országból, hanem helyben, a termőföldeken tartani. Az önkéntesen felajánlott területek időszakos elárasztásával pótolható a talajvízkészlet, és javítható a környező földek vízellátottsága. Maga a program nem egy klasszikus kifizető-pályázat, hanem egy folyamatos terület-felajánlási rendszer.
Azok a gazdálkodók és ingatlantulajdonosok vesznek részt benne, akik az Országos Vízügyi Főigazgatóság (OVF) hivatalos online bejelentő felületén saját földterületeiket (helyrajzi szám szerint) időszakos vízvisszatartásra vagy elárasztásra önkéntesen felajánlották, és a felajánlásról visszaigazolással vagy az OVF-el/területi vízügyi igazgatósággal kötött megállapodással rendelkeznek. 
Az állami földek megbízási szerződéses ajánlata során az a jelentkező minősül a Vizet a tájba programban részvevőnek, aki az OVF online felületén saját földterületét korábban már sikeresen regisztrálta. Amennyiben a későbbiekben szükséges ezt igazolnia Tárcánk felé, az OVF online felületén megtett bejelentés hivatalos rendszer-visszaigazolása és a területi vízügyi igazgatósággal kötött együttműködési megállapodás másolatának becsatolásával teheti meg.
📂 Gazdasági társaság (cég) esetén milyen típusú cégkivonat fogadható el a jelentkezés mellékleteként?
A nyilatkozatban szereplő cégadatok igazolásául a nyomtatvány benyújtása időpontjában harminc napnál nem régebbi, a Cégbíróság által kibocsátott eredeti cégkivonat, vagy a Céginformációs és az Elektronikus Cégeljárásban Közreműködő Szolgálattól a közjegyző által lehívott és hitelesített cégkivonat, valamint eredeti aláírási címpéldány, illetve ügyvédi aláírás-minta vagy azok közjegyző által hitelesített másolata szolgál.
Az Igazságügyi Minisztérium által biztosított ingyenes online cégbetekintés dokumentum nem fogadható el.

📂  A felhívás elbírálása során a Minisztérium a Földforgalmi törvény szerinti „szomszédos föld” fogalmát alkalmazza (azaz szomszédosként kezeli a közbeékelődött út/árok/csatorna által elválasztott ingatlanokat is), vagy kizárólag a fizikai értelemben vett, közvetlen telekhatárral érintkező földrészleteket tekinti előnyben részesíthetőnek?
A Minisztérium a Nemzeti Földalapba tartozó földek ideiglenes hasznosítása során a Földforgalmi törvény szerinti jogi fogalmat alkalmazza, így a szomszédos föld fogalma magában foglalja a közbeékelődött út, árok vagy csatorna által elválasztott ingatlanokat is, nem korlátozódik kizárólag a fizikai értelemben vett, közvetlen telekhatáros ingatlanokra.
 „A mező- és erdőgazdasági földek forgalmáról” szóló 2013. évi CXXII. törvény (Földforgalmi törvény) 5. § 22. pontja kimondja:
Szomszédos föld: olyan földrészlet, amely a jogügylet tárgyát képező földrészlettel közvetlenül, vagy önálló helyrajzi szám alatt nyilvántartott út, árok, csatorna közbeékelődésével érintkezik.
[bookmark: _GoBack]Amennyiben az ajánlattevő a földterületben tulajdonostársi minőséggel rendelkezik, ezt a tényt is tüntesse fel a formanyomtatványon. Tulajdonostárs az, aki a közhiteles ingatlan-nyilvántartás szerint tulajdoni résszel bír az ingatlanban időponttól függetlenül (nem szükséges min. 3 éve tulajdonostársi minőséggel rendelkezni, ahogyan az elővásárlási jog érvényesítésekor).
📂 Figyelembe vételre kerül a földrészletet korábban már jogszerűen használó, és szerződéses kötelezettségeit maradéktalanul teljesítő volt földhasználó.
Fő szabály szerint az minősül régi bérlőnek, aki 2026. október 15. napjával lejáró hatályos szerződéssel rendelkezik, amit a közzétett táblázat releváns oszlopa tartalmaz.
A szerződésminták jobb felső sarkában található „záradékok” és a szövegtörzs alapján más-más típusú szerződés kötendő a régi és az új használókkal.
Az a földhasználó, aki korábban hatályos szerődéssel rendelkezett egy adott terület tekintetében, kérjük, hogy a benyújtandó nyilatkozatot egészítse ki további, a gazdálkodását érintő, azon információval, mikor volt használója volt a területnek és miért nem került sor a jelen gazdasági évben szerződés megkötésére.




📂  Ha további kérdésem merül fel a kiírással kapcsolatosan, kihez fordulhatok?
A kiírással kapcsolatos kérdéseivel forduljon bizalommal a Tárca ügyfélszolgálatához az alábbi elérhetőségeken:
· E-mail: ugyfelszolgalat@aem.gov.hu
· Telefon: +36 1 467 6700

